**VLADA REPUBLIKE HRVATSKE**

# PRIJEDLOG ZAKONA O IZMJENAMA

#  ZAKONA O BRDSKO-PLANINSKIM PODRUČJIMA,

# S KONAČNIM PRIJEDLOGOM ZAKONA

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, studeni 2014.**

**PRIJEDLOG ZAKONA O IZMJENAMA**

**ZAKONA O BRDSKO-PLANINSKIM PODRUČJIMA**

1. **USTAVNA OSNOVA ZA DONOŠENJE ZAKONA**

Ustavna osnova za donošenje Zakona o izmjenama Zakona o brdsko–planinskim područjima, sadržana je u odredbi članka 2. stavka 4. točke 1. Ustava Republike Hrvatske (Narodne novine, br. 85/2010 – pročišćeni tekst i 5/2014 – Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI ZAKONOM I POSLJEDICE KOJE ĆE PROISTEĆI DONOŠENJEM ZAKONA**

Zakon o brdsko-planinskim područjima donesen je 2002. godine i objavljen u Narodnim novinama, broj 12/2002. Slijedile su ga izmjene i dopune objavljene u Narodnim novinama, br. 32/2002, 117/2003, 42/2005, 90/2005, 80/2008 i 148/2013.

Zakonom o brdsko-planinskim područjima uređuju se poticajne mjere za demografsku obnovu, gospodarski rast i održivi razvoj te stvaranje preduvjeta za rješavanje socijalnih prilika i podizanja životnog standarda stanovnika u brdsko-planinskim područjima. Brdsko-planinska područja određena su kao područja od interesa i pod posebnom zaštitom Republike Hrvatske, a općine i gradovi koji imaju status brdsko-planinskih područja taksativno su navedene u Zakonu.

Zakonom o regionalnom razvoju Republike Hrvatske (Narodne novine, broj 159/2009) uvedeno je ocjenjivanje i razvrstavanje svih jedinica lokalne i područne (regionalne) samouprave prema indeksu razvijenosti u nekoliko kategorija. Indeks razvijenosti kompozitni je pokazatelj koji se računa kao prosjek više društveno-gospodarskih pokazatelja i njegova svrha je, na jedinstven i usporediv način, mjerenje stupnja razvijenosti svih jedinica lokalne i područne (regionalne) samouprave i njihovo razvrstavanje u kategorije sukladno odstupanju od prosjeka razvijenosti Republike Hrvatske. Zakonom o regionalnom razvoju Republike Hrvatske je određeno da jedinice lokalne i područne samouprave s indeksom razvijenosti manjim od 75% prosjeka Republike Hrvatske čine potpomognuta područja, čiji razvoj država dodatno potiče. Uvođenjem  kategorizacije svih jedinica lokalne i područne samouprave prema indeksu razvijenosti željela se postići harmonizacija sustava vođenja politike regionalnoga razvoja.

Krajem 2013. godine proveden je drugi postupak ocjenjivanja i razvrstavanja svih jedinica lokalne i područne (regionalne) samouprave u Republici Hrvatskoj prema indeksu razvijenosti i donesena je Odluka o razvrstavanju jedinica lokalne i područne (regionalne) samouprave u Republici Hrvatskoj prema stupnju razvijenosti (Narodne novine, broj 158/2013).

I drugo ocjenjivanje i razvrstavanje jedinica lokalne samouprave prema indeksu razvijenosti je potvrdilo da značajan broj jedinica na brdsko-planinskim područjima prema vrijednosti indeksa ne udovoljavaju kriterijima za stjecanje statusa potpomognutih područja, odnosno da je njihov stupanj razvijenosti veći od onog koje propisuje Zakon o regionalnom razvoju Republike Hrvatske kao uvjet za stjecanje statusa potpomognutog područja.

Ministarstvo regionalnoga razvoja i fondova Europske unije izradilo je Nacrt prijedloga novog zakona o regionalnom razvoju Republike Hrvatske. Jedan od ciljeva koji se želi postići donošenjem novog zakona o regionalnom razvoju Republike Hrvatske je potpuni prelazak na novi sustav izdvajanja slabije razvijenih područja na temelju indeksa razvijenosti na način da se mjere poticanja slabije razvijenih područja vezuju uz stupanj razvijenosti mjeren indeksom razvijenosti. Slijedom toga, Nacrt prijedloga novog zakona o regionalnom razvoju Republike Hrvatske uključuje i konkretne mjere za razvoj potpomognutih područja, odnosno područja čiji indeks razvijenosti ne prelazi 75% prosjeka Republike Hrvatske. Među tim mjerama su i povlastice kojima se jača fiskalni kapacitet jedinica lokalne samouprave sa statusom potpomognutih područja. Država jedinicama lokalne samouprave sa statusom potpomognutog područja ustupa svoj prihod od poreza na dobit. Nadalje, država svoj udjel u prihodima od naknada za iskorištavanje mineralnih sirovina ostvarenih na području jedinica lokalne samouprave na potpomognutim područjima ustupa u jednakim iznosima (50%:50%) tim jedinicama i njihovim županijama.

Slijedom vezivanja dviju navedenih mjera za potpomognuta područja, odnosno njihovog prebacivanja u novi zakon o regionalnom razvoju Republike Hrvatske, ovim izmjenama Zakona o brdsko-planinskim područjima dvije navedene mjere brišu se iz ovog Zakona. Pri tome će i ubuduće pravo na te povlastice ostvarivati jedinice lokalne samouprave s brdsko-planinskih područja čiji je indeks razvijenosti niži od 75% prosjeka Republike Hrvatske. Ovim izmjenama želi se ostvariti pravednija raspodjela pomoći iz državnog proračuna lokalnim proračunima koji su temeljem indeksa razvijenosti najslabije razvijena područja.

1. **OCJENA SREDSTAVA POTREBNIH ZA PROVEDBU ZAKONA**

Za provedbu predloženih izmjena nije potrebno osigurati sredstva u državnom proračunu Republike Hrvatske, budući se radi o brisanju dviju mjera poticanja razvoja slabije razvijenih područja koje se prenose u novi zakon o regionalnom razvoju Republike Hrvatske kojim se pravo na te mjere utvrđuje za jedinice lokalne samouprave s indeksom razvijenosti nižim od 75% prosjeka Republike Hrvatske (potpomognuta područja). Jedinice lokalne samouprave s brdsko-planinskih područja razvrstavane u potpomognuta područja i dalje će nastaviti ostvarivati pravo na te povlastice, samo više ne kroz Zakon o brdsko-planinskim područjima već kroz novi zakon o regionalnom razvoju Republike Hrvatske.

1. **PRIJEDLOG ZA DONOŠENJE ZAKONA PO HITNOM POSTUPKU**

U skladu s člankom 204. Poslovnika Hrvatskoga sabora (Narodne novine, broj 81/2013) donošenje zakona se predlaže po hitnom postupku zbog osobito opravdanih razloga. Naime, predložene izmjene Zakona o brdsko-planinskim područjima dio su paketa izmjena zakona vezanih uz fiskalnu konsolidaciju državnog proračuna i mini poreznu reformu koja uključuje i vezivanje sustava poticanja slabije razvijenih područja za indeks razvijenosti. Izmjenama predmetnog zakona rješava se problem dupliranja zakonske norme koja ima direktan financijski učinak na proračun.

**KONAČNI PRIJEDLOG ZAKONA**

**O IZMJENAMA ZAKONA O BRDSKO-PLANINSKIM PODRUČJIMA**

**Članak 1.**

 U Zakonu o brdsko-planinskim područjima (Narodne novine, br. 12/2002, 32/2002, 117/2003, 42/2005, 90/2005, 80/2008 i 148/2013), članak 7.a briše se.

**Članak 2.**

 Članak 7.c briše se.

**Članak 3.**

 Ovaj Zakon objavit će se u Narodnim novinama, a stupa na snagu 1. siječnja 2015. godine.

**O B R A Z L O Ž E N J E**

**Članci 1. i 2.**

Ovim člancima propisuje se brisanje članaka 7.a i 7.c Zakona o brdsko–planinskim područjima. Brisane odredbe odnose se na povlastice kojima država ustupa svoje prihode od poreza na dobit i naknade za iskorištavanje mineralnih sirovina ostvarenih na brdsko-planinskim područjima, u korist jedinica lokalne samouprave odnosno jedinica lokalne i područne samouprave na kojima su ostvarene.

**Članak 3.**

Ovim člankom propisuje se stupanje na snagu Zakona.

**ODREDBE VAŽEĆEG ZAKONA KOJE SE MIJENJAJU**

(Narodne novine, br.12/2002, 32/2002, 117/2003, 42/2005, 90/2005, 80/2008 i 148/2013)

Članak 7.a

Naknada za iskorištavanje mineralnih sirovina propisana člankom 20. Zakona o područjima posebne državne skrbi („Narodne novine“, br. 44/1996, 57/1996, 124/1997, 73/2000, 87/2000, 94/2001 i 88/2002) primjenjuje se i na brdsko-planinska područja.

Članak 7.c

Porez na dobit koji se ostvari na području jedinica lokalne samouprave koje imaju status brdsko-planinskih područja, a prihod je države, isplaćivat će se jedinicama lokalne samouprave na brdsko-planinskim područjima na kojima se ostvari, kao pomoć iz državnog proračuna:

– u cijelosti ako indeks razvijenosti jedinice lokalne samouprave ne prelazi 75% prosjeka Republike Hrvatske,

– u iznosu od 75% poreznih prihoda ako se indeks razvijenosti jedinice lokalne samouprave nalazi između 75% i 100% prosjeka Republike Hrvatske,

– u iznosu od 60% poreznih prihoda ako se indeks razvijenosti jedinice lokalne samouprave nalazi između 100% i 125% prosjeka Republike Hrvatske,

– u iznosu od 40% poreznih prihoda ako indeks razvijenosti jedinice lokalne samouprave prelazi 125% prosjeka Republike Hrvatske.